En zagueras ya, cal decir que tamién se reconoix en bells puntos (encara á dintro d'o dominio lingüistico aragonés) o catalanismo lexico u occitanismo «farigola», y bella forma adaptada en as leis foneticas de l'aragonés, como «farigüela'», anque son (isto el cal decir) formas muit puntuals. «Farigola» s'ha documentau en Torres de l'Obispo, lugar que en chunto con Chuseu y bell altro nuclio más forma un enclau particularment complexo lingüisticament parlando, en metat de Ribagorza, con una parla que s'encaballeta muito d'entre l'aragonés ribagorzano y o catalán ribagorzano, sin que os autors conoixedors d'o tema s'agosen á adscribir «l'hablla torrense''» ni á l'uno ni á l'altro idioma. Se'n ha dau treslau tamién en Caspe, en o Baixo Aragón historico, y tamién, á tamas d'a distancia, como en o caso de Torres troba explicación en a proximidat cheografica con a Francha catalanofona que tiene la ciudat baixoaragonesa. A forma morfolochicament adaptada á l'aragonés «farigüela» no s'ha puesto documentar si que en Fonz, y per os textos que recopiló Saroïhandy, pareix que o fonzense tamién teneba (lo menos, historicament) un grau de transicionalidat con o catalán talment mayor que no lo baixorribagorzano, per el que tampoco no se puede prener como representativo de l'aragonés.